



Andrei-Mihai Tănase, președintele AEC, susține că ”este de-a dreptul tragic faptul că, în anul 2018, într-o societate care se vrea a fi democratică, lipsa transparenței în administrația locală se resimte atât de tare, reprezentanții autorităților persistând în a arăta o lipsă cruntă de respect atât față de accesul cetățenilor la informații de interes public".







"Chiar și după ce am așteptat 40 de zile de la trimiterea adresei, crezând că cineva se va sesiza, răspunsurile nu au venit, ceea ce e o clară dovadă a faptului că edilii nu doresc ca starea educației din comunitățile lor să iasă la iveală. Dorim să reiterăm, astfel, faptul că nu ne vom arăta pasivi la orice dezinteres sau sfidare față de elevii din județul Constanța și nu vom ezita să folosim instrumentele legale puse la dispoziție pentru a rezolva aceste situații”, avertizează Tănase.





Asociația precizează că vrea să afle și să facă publice informații referitoare la următoarele: dacă există credite bugetare pentru asigurarea cheltuielilor pentru investiții, consolidări și reparații capitale a școlilor și grădinițelor, derularea unor astfel de proiecte în ultimul an școlar, acordarea burselor școlare, cuantumul acestora, asigurarea pazei de către primărie, existența de credite bugetare pentru asigurarea cheltuielilor pentru concursuri școlare și activități educative extrașcolare, suma prevăzută în bugetul local pentru asigurarea de cheltuieli materiale cu bunuri și servicii a unităților de învățământ și existența altor facilități pentru elevi.



“Luni, 13 august a.c., Asociația Elevilor din Constanța (AEC) a depus la Tribunalul Constanța cererile de chemare în judecată împotriva a 20 de unități administrativ-teritoriale din județul Constanța (23 August, Agigea, Aliman, Castelu, Ciobanu, Cogealac, Comana, Crucea, Ovidiu, Negru Vodă, Cuza Vodă, Dobromir, Independența, Ion Corvin, Siliștea, Tortoman, Tuzla, Mihail Kogălniceanu, Mereni, Gârliciu) pe motivul depășirii termenului maxim de trimitere a răspunsului la adresa trimisă în data de 3 iulie a.c., prin care solicitam informații de interes public privind respectarea îndatoririlor pe care primăriile le au în ceea ce privește educația”, anunță Asociația, într-un comunicat remis HotNews.ro.



Elevii explică faptul că AEC face anual studiul ”Indexul accesului la educație”. “În cadrul studiului, am trimis adrese către toate primăriile din județ, solicitând informații de interes public, conform art. 7, alin. (1) din Legea nr. 544/2001, acestea având obligația legală de a transmite un răspuns în termen de maximum 10 zile, cu posibilitatea prelungirii la 30 de zile, cu condiția trimiterii unei înștiințări. Din nefericire, au trecut chiar 40 de zile, iar primăriile de mai sus au ales să arate lipsă de respect față de litera legii, dar și față de elevii din comunitățile lor, refuzând să ne transmită informațiile solicitate. Astfel, în data de 13 august a.c., AEC a depus la Tribunalul Constanța 20 de cereri de chemare în judecată, solicitând răspunsurile la adresa trimisă din partea primarilor localităților în cauză”, spune Asociația.

